Espen Dietrichs

**Espen Dietrichs** (født 1956) er en norsk lege, nevrolog og forsker med hjernen som spesialområde. Han har utgitt flere bøker innen sitt fagfelt. Han er professor i nevrologi ved Universitetet i Oslo. 

Dietrichs ble utdannet lege ved Universitetet i Oslo i 1982 og tok en doktorgrad om lillehjernen bare en måned senere (som den yngste i Norge med medisinsk doktorgrad). Avhandlingen hadde tittelen *Cerebellar topical organization as studied with anterograde and retrograde transport of horseradish peroxidase*. Han ble spesialist i nevrologi i 1995.

Han startet yrkeskarrieren som vitenskapelig assistent ved Anatomisk institutt (UiO), allerede mens han var medisinstudent, og fortsatte etter fullført medisinstudier i ytterligere 1,5 år før han startet på turnustjenesten. Etter det arbeidet han som kliniker noen år før han i 1989 ble ansatt som assistentlege ved Nevrologisk avdeling, Rikshospitalet. Ved samme avdeling ble han senere overlege og hadde stillingen som avdelingssjef fra 2002 til 2010. Fra 2010–2018 var han avdelingsleder ved Nevrologisk avdeling Oslo universitetssykehus. I 1997 ble han professor i nevrologi ved Universitetet i Oslo. 

Dietrichs har forsket på områder som nevrologiske bevegelsesforstyrrelser (inkludert Parkinsons sykdom, dystoni, lillehjernesykdommer og tremor), Generell nevrologi og nevroanatomi. I 1984 påviste han en ny nervebane til lillehjernen som ble publisert med forsidebilde i tidsskriftet *[[Science]]*.

Han har også hatt flere verv. Blant annet var han leder i Norsk nevrologisk forening (2000–2004), president i Scandinavian Neurological Association (2001–2004) og styremedlem i The Movement Disorder Society/European Section (2005–2009). I 2008 ble han visepresident i Scandinavian Movement Disorder Society. Han er utover det medlem av *Den nevrolitterære klubb* hvis fokus er på hvordan hjernesykdommer fremstilles i litteraturen og kunsten generelt. Klubben består av en liten gruppe hjernespesialister og har utgitt bøker som blant annet *Hjernen og kunsten* og *Hjernen og kulturen.* Han har også vært redaktør av *Axonet* (medlemsblad utgitt av Norsk Nevrologisk Forening)*.*

Dietrichs har skrevet flere fagbøker, deriblant *Den forunderlige kroppen* (sammen med Petter Hurlen og Kari C. Toverud) (1988), *Vår fantastiske hjerne* (sammen med Leif Gjerstad) (1995), barneboken *Hjernen* (2011) og den populærmedisinske *Hva er hjernen* (2015).

I 1995 fikk han Brageprisen (sammen med Leif Gjerstad) i kategorien sakprosa for boka *Vår fantastiske hjerne*. 

## Annet
I 1978 skrev han teksten til "Fortsett sangen" (komponert av Petter Hurlen) som var Stein Ingebrigtsen bidrag til ''Melodi Grand Prix'' det året. 

## Bibliografi (utvalg)
* 1981 *Kroppen vår. En innføring i anatomi og fysiologi*. (Espen Dietrichs & Petter Hurlen) Oslo: Universitetsforlaget ISBN 82-00-27914-6
* 1982 *Mennesket og mikroorganismene*. (Espen Dietrichs & Petter Hurlen) Oslo: Universitetsforlaget ISBN 82-00-28368-2
* 1985 *Anatomi og fysiologi*. (Jacob, Francone & Lossow. Norsk utgave ved Espen Dietrichs & Petter Hurlen) Oslo: Universitetsforlaget ISBN 82-0028640-1
* 1988 *Den forunderlige kroppen*. (Espen Dietrichs, Petter Hurlen & Kari C. Toverud) Oslo: Universitetsforlaget ISBN 82-00-36082-2
* 1992 *Understanding the human body*. (Espen Dietrichs, Petter Hurlen & Kari C. Toverud) Edinburgh: Campion Press ISBN 1-873732-05-8
* 1995 *Vår fantastiske hjerne*. (Espen Dietrichs & Leif Gjerstad) Oslo: Universitetsforlaget ISBN 82-00-36568-9
* 1999 *Historier om kroppen*. (Espen Dietrichs & Petter Hurlen) Oslo: Universitetsforlaget ISBN 82-00-42279-8
* 2002 *Den forunderlige kroppen. 4. utgv.*. (Espen Dietrichs, Petter Hurlen & Kari C. Toverud) Oslo: Gyldendal ISBN 82-05-28518-7
* 2005 *Den lille parkinsonboken. Bind 1: Parkinsons sykdom og andre former for parkinsonisme*. (Espen Dietrichs & Antonie G. Beiske) Oslo: Nevrolitterære klubb ISBN 82-996059-1-1
* 2005 *Den lille parkinsonboken. Bind 2: Komplisert parkinsonisme*. (Espen Dietrichs & Antonie G. Beiske) Oslo: Nevrolitterære klubb ISBN 82-996059-3-8
* 2005 *Hjernen og kunsten*. (Espen Dietrichs & Ragnar Stien (red.)) Oslo: Ortiz forlag ISBN 82-92395-14-8
* 2006 *Hjernen og kulturen*. (Espen Dietrichs & Ragnar Stien (red.)) Oslo: Koloritt forlag ISBN 82-92395-15-6
* 2007 *Vår fantastiske hjerne. 2. utgv.*. (Espen Dietrichs & Leif Gjerstad) Oslo: Gyldendal ISBN 978-82-05-33493-9
* 2008 *The brain and the arts*. (Espen Dietrichs & Ragnar Stien (red.)) Oslo: Koloritt forlag ISBN 978-82-92395-64-6
* 2011 *Hjernen*. (Espen Dietrichs & Eirik Newth) Oslo: Gyldendal ISBN 978-82-05395-36-7
* 2015 *Hva er hjernen* i  Universitetsforlaget serie *[[Hva er-bøkene|Hva er]]* ISBN 978-82-15-02441-7
* 2018 *Hjernen og historien*. (Jan C. Frich, Are Brean & Espen Dietrichs (red.)) Oslo: *Michael* 2018;15:supplement 22 ISBN 978-82-92871-84-3
* 2019 *Den litt større parkinsonboken. Bind 1. Parkinsons sykdom og andre former for parkinsonisme*. (Espen Dietrichs & Antonie G. Beiske) Oslo: Nevrolitterære klubb ISBN 978-82-996059-5-3
* 2019 *Den litt større parkinsonboken. Bind 2. Komplisert parkinsonisme*. (Espen Dietrichs & Antonie G. Beiske) Oslo: Nevrolitterære klubb ISBN 978-82-996059-6-0
* 2020 *Norsk nevrologisk forening 100 år. Historien, faget og menneskene*. (Espen Dietrichs & Lasse Pihlstrøm (red.)) Oslo: Nevrolitterære klubb ISBN 978-82-996059-7-7

## Referanser